hotchpotch/miracl-hf-unified huggingface dataset:
Martti Silvennoinen
Martti Kalervo Silvennoinen (2. elokuuta 1924 Helsinki – 25. marraskuuta 2002 Espoo) oli suomalainen radiotoimittaja ja kirjailija.
Silvennoisen vanhemmat olivat faktori Matti Silvennoinen ja Anni Lovisa Savolainen. Hän pääsi ylioppilaaksi 1945 ja valmistui Helsingin yliopistosta valtiotieteen maisteriksi 1950.
Silvennoinen toimi Yleisradiossa vuodesta 1950 alkaen ensin radioselostajana ja toimittajana sekä viimeksi ohjelmapäällikkönä. Silvennoinen teki toimittajan uransa aikana noin 6 000 reportaasia ja lisäksi hän julkaisi radiota ja toimittajatyötä käsitteleviä kirjoja sekä kirjoitti myös radiokuunnelmia ja televisionäytelmiä. Ohjelmien aiheet liittyivät usein YK:n toimintaan, ihmisoikeuksiin tai sosiaalisiin kysymyksiin. Silvennoinen jäi eläkkeelle Yleisradiosta 1983.
Silvennoinen oli 1970-luvulla Suomen Unesco-toimikunnan varapuheenjohtajana. Hän oli perustamassa Matkailutoimittajien kilta ry:tä ja toimi sen ensimmäisenä puheenjohtajana 1969–1971.
Vuonna 1959 Silvennoinen kävi Lambarénéssa tekemässä reportaasin tohtori Albert Schweitzerista tämän viidakkosairaalassa.
Läheiset ystävät kutsuivat Martti Silvennoista lempinimellä "Silvis". Turkulainen lauluntekijä VeePee Lehto on sanoittanut ja esittänyt laulusikermän "Silvis", joka kertoo hänestä.
Aurinkolevy
Aurinkolevy (tai aurinkokompassi) on tähtinavigoinnissa käytetty työkalu, jota ainakin viikinkien tiedetään käyttäneen auringon avulla tapahtuvaan navigointiin jo ainakin 800-luvulla.
Aurinkolevy oli pyöreä levy, jonka alapuolella oli kahva ja yläpuolella puikko. Levyn yläpintaan oli kaiverrettu kaari, joka vastasi puikon varjon kärjen paikka päivän eri aikoina. Kiekon ja kaaren keskipisteiden välille vedetty suora osoitti pohjoisen ja etelän sijaintia.
Kiinanritarinkannus
Kiinanritarinkannus ("Delphinium grandiflorum") on ritarinkannusten sukuun kuuluva laji. Varret ovat haaroittuneet ja kukinto on harva. Kukat ovat väriltään sinisiä ja lehdet ovat liuskoittuneet. Kiinanritarinkannus kukkii kesäkuulta heinäkuulle. Kasvi on 40-80 cm korkea ja se kestää hyvin talvea. Sitä
tavataan luonnonvaraisena Länsi-Kiinassa ja Itä-Siperiassa.
David Jansson
David Jansson (7. syyskuuta 1821 Kustavi – 12. kesäkuuta 1883 Kustavi) oli laivanvarustaja, joka toimi esikuvana Volter Kilven teoksen "Alastalon salissa" päähenkilölle. Myös hänen poikansa merenkulkuneuvos Antti Wihuri oli huomattava laivanvarustaja.
Kustavin Grönvikin eli Viherlahden kylän Ääritalossa syntyneen Janssonin vanhemmat olivat Juho Juhonpoika ja Stina Juhontytär. 1840-luvulla Jansson siirtyi Kustavin Lypyrtin eli Lypertön Alastalon isännäksi, mentyään naimisiin talon leskiemännän Liisa Juhontyttären kanssa, jolla oli kaksi lasta. Toinen heistä oli David Ericsson, kirjailija Volter Kilven isä. Alastalon isäntänä Jansson harjoitti kaupankäyntiä ja meriliikennettä ja hänen johdollaan toteutettiin useita laivahankkeita. Hän oli pääosakas 1858 Lokalahden Ruissaarella rakennetussa "Lokala"-nimisessä prikissä, samoin kuin Kustavin Kaitaisilla 1866 valmistuneessa "Kaitais"-nimisessä parkkilaivassa. Molempien kapteenina toimi Janssonin poikapuoli David Ericsson. Kaitaisen rakentamisen arvioidaan maksaneen noin 57 000 hopeamarkkaa ja tuottaneen osakkailleen 15 000 markkaa vuodessa 1867–1874, ennen rahtien vähenemistä. Jansson oli mukana myös useissa muissa laivahankkeissa.
Puolisonsa Liisa Juhontyttären kuoltua 1878 Jansson kihlautui Josefina Österbergin kanssa 1882, mutta kuoli kesäkuussa 1883 ennen kuin pariskunta ehti avioitua. Heidän poikansa Anton David (Antti) Wihuri syntyi saman vuoden lokakuussa.
PT-91
PT-91, toiselta nimeltään Twardy, on puolalainen 1990-luvun alussa käyttöön otettu taistelupanssarivaunu. Vaunu on jatkokehityksen tulos Neuvostoliitossa valmistetusta T-72-panssarivaunusta. PT-91 on käytössä Puolan- ja Malesian asevoimissa.
PT-91:n kehitti yhtiö nimeltä Zakłady Mechanicze Bumar Łabędy. Vaunu perustui T-72 vaunun M1 version pohjalle. Kyseistä versiota oli valmistettu Puolassa jo useiden vuosien ajan. Ensimmäinen PT-91-prototyyppi valmistui vuonna 1992 ja siirtyi asevoimien kokeilukäyttöön. Vaunun olennaisimmat erot T-72M1 vaunuun ovat reaktiivipanssari ERAWA-1 ja ERAWA-2 tornissa ja rungossa, OBRA laservaroitusjärjestelmä ja sen kanssa toimivat 12 Tellur savuheittimet, uusi ammunnanhallintajärjestelmä ja laseretäisyysmittarit, tykin stabilointi, sekä uusi 850 hevosvoiman moottori.
Vuonna 2003 Malesia osti PT-91-vaunuja Puolasta 375 miljoonan dollarin arvoisella sopimuksella, johon sisältyi 48 taistelupanssarivaunua, sekä muun muassa niiden ammuksia ja koulutusta laitteiden käyttöön. Malesiaan myytäviin vaunuhin on tehty edelleen joitakin muutoksia, kuten 1 000:n hevosvoiman dieselmoottori, sekä uudemmat tulenhallinta- ja tykin stabilisaatiojärjestelmät.
Kivunlievitys
Kivunlievitys on yleisnimitys kaikille keinoille vähentää haitalliseksi koetun kivun tuntumista.
Yksi tapa jakaa kivunlievitys on jakaa se anestesiaan ja muuhun. Anestesiassa potilas tyypillisesti vahvoilla lääkkeillä puudutetaan tai nukutetaan jonkin operaation ajaksi.
Toinen tapa jakaa kivunlievitys on lääkkeettömään ja lääkehoitoon kipulääkkeillä.
Vuonna 2015 julkaistiin ensimmäinen kivunlievitykseen keskittyvä Käypä hoito -suositus.
Tavallisimpia lääkkeettömiä kivunlievityksen keinoja ovat:
Kipulääke on lääke, jolla on kipua lievittävä tai poistava vaikutus ilman, että se aiheuttaa unta tai anestesiaa. Tyyppillisiä kipulääkkeitä ovat opioidit ja tulehduskipulääkkeet.
Cooking Guide: Can’t Decide What to Eat?
Cooking Guide: Can’t Decide What to Eat? (Pohjois-Amerikassa nimellä Personal Trainer: Cooking) on Nintendo NSD:n kehittämä ja Nintendon julkaisema opetuspeli, joka julkaistiin alun perin Euroopassa 20. kesäkuuta 2008. Peli on osa Nintendon Touch! Generations -brändiä. Pelissä opetetaan erilaisten ruokalajien valmistusta, opetettavia ruokalajeja on yhteensä 250 erilaista.
Pelillä on GameRankingsissa 78.27 % keskiarvo ja Metacriticissä 81/100 keskiarvo. IGN antoi pelille arvosanaksi 9/10.
Cornelia Fort
Cornelia Clark Fort (2. helmikuuta, 1919 – 21. maaliskuuta, 1943) oli yhdysvaltalainen lentäjä, joka tuli kuuluisaksi kahdesta ilmailun historiaan liittyvästä tapauksesta. Fort oli ensimmäinen yhdysvaltalainen lentäjä, joka kohtasi Japanin ilmavoimien koneita Pearl Harborin hyökkäyksen alkaessa ja pakeni täpärästi hyökkäystä laskeuduttuaan. Seuraavana vuonna Fortista tuli Women Airforce Servicen toinen jäsen ja hän oli ensimmäinen naispuolinen lentäjä, joka sai surmansa aktiivipalveluksessa.
Fort syntyi varakkaaseen perheeseen Nashvillessä, Tennesseessä. Hänen isänsä, Rufus Elijah Fort oli vakuutusyhtiö National Life and Accident Insurance Companyn perustaja. Fort valmistui Sarah Lawrence Collegesta vuonna 1939. Hän oli jo varhain kiinnostunut lentämisestä ja hankki lopulta lentolupakirjan Havaijilla.
Työskennellessään siviili-ilmailun lennonopettajana Pearl Harborissa Fortista tuli sattumalta yksi ensimmäisistä Japanilaisten hyökkäyksen silminnäkijöistä. 7. joulukuuta, 1941 Fort oli ilmassa Pearl Harborin yläpuolella opettamassa lentoonlähtöä ja laskeutumista. Fortin lisäksi ilmassa oli samaan aikaan vain muutama siviililentokone. Fort näki sotilaskoneen lentävän suoraan kohti ja hän otti ohjauksen konetta lentäneelta oppilaalta. Fort väisti kohti tullutta konetta nousemalla ylös ja tällöin hän näki koneen siipiin maalatun nousevan auringon. Hyvin pian tämän jälkeen hän näki savua nousevan Pearl Harborista ja pommikoneiden saapuvan. Fort laskeutui John Rodgersin siviililentoasemalle lähelle Pearl Harborin suuta. Japanilaiset zero-hävittäjät tulittivat konetta ja kiitotietä Fortin juostessa pakoon. Lentoaseman johtaja sai surmansa ja kaksi muuta lennolla ollutta konetta eivät palanneet.
Japanilaisten hyökkäyksen johdosta kaikki siviili-ilmailu kiellettiin Havaijilla ja Fort palasi mantereelle vuoden 1942 alussa. Hän osallistui sotavelkakirjoja esittelevään lyhytelokuvaan ja tämän johdosta hänet kutsuttiin puhujaksi erilaisiin tilaisuuksiin. Myöhemmin samana vuonna Nancy Lowe kutsui hänet vasta perustamaansa Women's Auxiliary Ferrying squadroniin (WASF), joka hoiti Yhdysvaltojen sisällä tapahtuvia sotilaslentokoneiden siirtotehtäviä.
Cornelia Fortista tuli ensimmäinen WASFin palveluksessa kuollut henkilö 21. maaliskuuta 1943 kun hänen lentämäänsä koneeseen törmäsi toinen lentokone Merkelin kaupungin lähistöllä Texasissa. Kuolemansa iakana Fort oli yksi WASFin ansioituneimmista lentäjistä. Hänen hautakiveensä on kaiverrettu "Killed in the Service of Her Country", "Kaatunut maansa palveluksessa".
Cornelia Fort esiintyi Jeff Donnellin esittämänä elokuvassa Tora! Tora! Tora!.
East Nashvillessä sijaitseva Cornelia Fort Airpark on nimetty hänen mukaansa.
Nick Spaling
Nick Spaling (s. 19. syyskuuta 1988) on kanadalainen jääkiekkoilija, joka edustaa sveitsiläistä Geneve-Servette HCtä Hänen lempipelaajiaan ovat Joe Sakic ja Doug Gilmour sekä lempijoukkue Toronto Maple Leafs.
Kolmivuotisen junioriuransa Spaling pelasi OHL-joukkue Kitchener Rangersissa. Kykyjenetsijät arvioivat hänet 24. parhaaksi pohjoisamerikkalaiseksi kenttäpelaajaksi ennen . Hänet varasi toisella kierroksella vuorolla 58 Nashville Predators.
Kesällä 2008 Spaling teki Predatorsin kanssa tulokassopimuksen. Hän tienasi kolmivuotisesta sopimuksesta 1,95 miljoonaa dollaria. Spaling osallistui Predatorsin harjoitusleirille ja joutui myöhemmin aloittamaan kauden farmijoukkue Milwaukee Admiralsissa. Kauden 2009–2010 alun jälkeen Spaling kutsuttiin Admiralsista Nashvilleen. Ensimmäisen NHL-ottelunsa Spaling pelasi 15. joulukuuta 2009. Hän teki heti myös ensimmäisen pisteensä syöttäessään Ryan Jonesin maalin Nashvillen 7–4 -voitossa Tampa Bay Lightningistä. Ensimmäinen maali syntyi 13. joulukuuta 2010 5–0 -voitossa New York Islandersia vastaan.
7. heinäkuuta 2011 Spaling teki Nashvillen kanssa kaksivuotisen jatkosopimuksen.
27. kesäkuuta 2014 rajoitetusti vapaa pelaaja Spaling kaupattiin yhteydessä yhdessä Patric Hörnqvistin kanssa Pittsburgh Penguinsiin, joka antoi tilalle James Nealin. Penguins vältti välimieskäsittelyn 31. heinäkuuta 2014, kun teki Spalingin kanssa kaksivuotisen sopimuksen, josta Spaling saa 2,2 miljoonaa dollaria vuodelta. Ennen siirtymistä Penguinsiin hän pelasi Nashvillessa kuusi kautta.
Kaudella 2015–2016 hän pelasi Torontossa 35 ottelua pistein 1+6=7. Helmikuussa 2016 hän matkasi Roman Polákin kanssa San Jose Sharksiin, ja vastineena Sharks antoi kaupassa toisen kierroksen varausvuoronsa vuosien 2017 ja 2018 varaustilaisuuksiin sekä Raffi Torreksen.
FS Palestro (1862)
Palestro oli Ranskan laivaston vuonna 1862 vesillelaskettu Palestro-luokan uiva patteri.
Alus tilattiin 1. kesäkuuta 1859 Bordeauxista Frere Armanilta ja sen köli laskettiin 25. toukokuuta 1859. Alus laskettiin vesille 9. syyskuuta 1862 ja se otettiin palvelukseen vielä syyskuun aikana.
David Cazelles varusti alusta Rochefortissa maaliskuusta heinäkuuhun 1863. Alus siirrettiin toisen luokan reserviin 6. kesäkuuta 1863, mistä se siirrettiin kolmannen luokan reserviin (pois palveluksesta) 7. huhtikuuta 1864. Alus poistettiin Rochefortissa alusluettosta 21. kesäkuuta 1871 ja se romutettiin elokuusta 1871 seuraavana vuoden tammikuuhun.
Cerbère-luokka
Cerbère-luokka oli Ranskan laivaston neljän törmäyskeuloin varustetun aluksen muodostama alusluokka.
Alukset olivat puurunkoisia ja ne oli varustettu 10 jalan törmäyspuskurilla. Myöhemmin niiden aseistus vaihdettiin 19 kaliiperin Mle 1870 tykkeihin ja lisäksi asennettiin neljä 37 millimetrin tykkiä.
Kari Savio
Are (Aarre) Aulis Aarne Aaltonen, kirjailijanimi Kari Savio (s. 20. elokuuta 1929 Tornio) on suomalainen kirjailija.
Nimellä "A. A. A. Aaltonen":
Nimellä "Kari Savio":
Harry Zolnierczyk
Harry Zolnierczyk (s. 1. syyskuuta 1987) on kanadalainen jääkiekkoilija, joka pelaa NHL-seura Anaheim Ducksin organisaatiossa.
8. maaliskuuta 2011 Zolnierczyk teki vuoden mittaisen ja 0,9 miljoonan dollarin arvoisen sopimuksen Philadelphia Flyersin kanssa. Alle viikkoa myöhemmin hän teki tryout -sopimuksen Flyersin farmiseura Adirondack Phantomsin kanssa. Kaudella 2010–2011 Zolnierczyk teki Phantomsissa 16 pelissä kolme maalia ja syötti kaksi sekä istui 37 minuuttia jäähyllä.
Zolnierczyk pelasi ensimmäisen kokonaisen ammattilaiskautensa Phantomsissa 2011–2012. 18. lokakuuta 2011 Flyers kutsui hänet ylös hyökkääjä Andreas Nödlin loukkaantumisen seurauksena. Zolnierczyk teki ensimmäisessä NHL-ottelussaan myös ensimmäisen maalinsa Ottawa Senatorsia vastaan 45 sekuntia ennen kolmannen erän loppua. Seuraavana päivänä Zolnierczyk palasi Phantomsiin. 4. maaliskuuta 2013 Zolnierczyk sai neljän ottelun pelikiellon Ottawa Senatorsin Mike Lundinin telomisesta.
1. huhtikuuta 2013 Zolnierczyk kaupattiin Anaheim Ducksiin vastineeksi Jay Rosehillistä.
24. kesäkuuta 2013 Anaheim kauppasi Zolnierczykin uudelleen Pittsburgh Penguinsiin, josta tilalle tuli puolustaja Alex Grant. 12. heinäkuuta teki hänen kanssaan yhden vuoden kaksisuuntaisen sopimuksen. Ensimmäisen maalinsa Penguinsissa hän teki 21. joulukuuta 2013 4–3 -voitossa Calgary Flamesia vastaan.
1. heinäkuuta 2014 Zolnierczyk lähti Penguinsista ja teki vapaana agenttina New York Islandersin kanssa yhden vuoden kaksisuuntaisen sopimuksen.
Miika Niemi
Miika Niemi (s. 4. maaliskuuta 1994 Vaasa) on suomalainen jalkapalloilija, joka edustaa Veikkausliigassa pelaavaa Vaasan Palloseurassa. Hän on pelipaikaltaan oikea laitapuolustaja.
Niemi on Vaasan Palloseuran kasvatti. Ensiesiintymisensä pääsarjatasolla hän teki kaudella 2012, mutta vasta kaudella 2014 hän alkoi saada enemmän vastuuta pelaavassa kokoonpanossa.
Hochfilzenin ampumahiihtokeskus
Hochfilzenin ampumahiihtokeskus () on Hochfilzenissä Pillerseetalin laaksossa Itävallassa sijaitseva ampumahiihtostadion.
Stadionilla kilpaillaan vuosittain ampumahiihdon maailmancupissa. Hochfilzen on myös järjestänyt ampumahiihdon maailmanmestaruuskilpailut kokonaisuudessaan kolmesti; vuosina 1978, 2005 ja 2017.
Stadion on valmistunut vuonna 1967 ja sitä on remontoitu ja laajennettu vuosina 2004 ja 2016 seuraavan vuoden maailmanmestaruuskilpailuja varten.
Lassi Nurmos
Lassi Nurmos (s. 24. heinäkuuta 1994, Haukipudas) on suomalainen jalkapalloilija, joka pelaa puolustajana Ykkösen AC Oulussa. Nurmos on pelannut Veikkausliigassa RoPS:in ja PS Kemin riveissä yhteensä 38 ottelua ja AC Oulussa yli sata Ykkösen ottelua.
Lassi Nurmoksen pelaajaura aikuisten tasolla alkoi kaudella 2011, kun hän nousi vain 16-vuotiaana Ykkösessä pelanneen AC Oulun kokoonpanoon. Nurmos pelasi kausina 2011–2013 yhteensä 54 Ykkösen ottelua. Kaudella 2013 joukkueen kapteeniksi valittu Nurmos pelasi vain seitsemän ottelua, kun vakava loukkaantuminen päätti kauden jo kesäkuussa.
Nurmos siirtyi kaudeksi 2014 Veikkausliigassa pelanneeseen RoPS:iin. Nurmos debytoi Veikkausliigassa 23. huhtikuuta 2014 ottelussa RoPS–FC Inter. Nurmos pelasi kaudella 2014 yhteensä 16 liigaottelua, joista 12 avauskokoonpanossa. RoPS oli kaudella 2014 Veikkausliigassa kymmenes.
RoPS ja Nurmos purkivat sopimuksen Veikkausliiga-kauden alettua huhtikuussa 2015 ja Nurmos siirtyi takaisin Ykköseen AC Oulun riveihin. Nurmos pelasi kausina 2015–2016 yhteensä 53 Ykkösen ottelua. Hän saavutti kaudella 2016 sadan sarjaottelun rajan AC Oulun paidassa ja toimi toistamiseen joukkueen kapteenina.
Nurmos siirtyi kaudeksi 2017 Veikkausliigassa pelanneeseen PS Kemiin. Nurmos valittiin joukkueen kapteeniksi, ja hän pelasi kaudella 2017 yhteensä 22 liigaottelua, joista 18 avauskokoonpanossa. PS Kemi oli kaudella 2017 Veikkausliigassa kymmenes.
Nurmos palasi kaudeksi 2018 jälleen Ykkösen AC Ouluun.
Lassi Nurmos debytoi ikäluokkansa (1994) maajoukkueessa 16-vuotiaana 24. tammikuuta 2011 Minskissä pelatussa ottelussa Belgia–Suomi. Hän pelasi oman ikäluokkansa maajoukkueessa 20 ottelua.
Alle 21-vuotiaiden maajoukkueessa Nurmos debytoi 20-vuotiaana 17. tammikuuta 2015 Pietarissa pelatussa ottelussa Turkmenistan–Suomi. Nurmos pelasi neljä nuorten maaottelua.
David Nyman
David Nyman (s. 11. kesäkuuta 1990) on suomalainen jalkapalloilija, joka pelaa Ykkösen Grankulla IFKssa. Pelipaikaltaan hän on puolustaja.
Debyyttinsä liigatasolla Nyman teki kaudella 2013, jolloin hän pääsi kentälle neljä kertaa; kahdesti avauskokoonpanoon sekä kahdesti vaihdosta. Jaro-kauden jälkeen hän pelasi JBK sen ollessa Kakkosessa 2014 ja 2015 sekä kauden 2016 seuran pudottua Kolmoseen.
Pietarsaari jäi Nymanin taakse keväällä 2017, kun Keväällä 2017 hän siirtyi Kauniaisiin Ykkösen Grankulla IFK:hon.
Stade de Biathlon Sylvie Becaert
Stade de Biathlon Sylvie Becaert on ampumahiihtostadion Le Grand-Bornandissa Ranskassa.
Stadion on nimetty ranskalaisen ampumahiihtäjä Sylvie Becaertin mukaan. Se rakennettiin alkujaan vuoden 2018 talviolympialaisia varten. Tarkoituksena oli, että mikäli Annecy saisi vuoden 2018 olympialaiset, järjestettäisiin Le Grand-Bornandissa ampuma- ja maastohiihtotapahtumat.
Stadionilla on kilpailtu vuonna 2011 IBU-Cupin osakilpailuja ja vuosina 2013 ja 2017 ampumahiihdon maailmancupin osakilpailuja.
Vincent Onovo
Vincent Chukwuebuka Onovo (s. 10. joulukuuta 1995 Agbani, Nigeria) on nigerialainen jalkapalloilija, joka edustaa Veikkausliigassa pelaavaa Helsingin Jalkapalloklubia. Hän on pelipaikaltaan keskikenttäpelaaja.
Kotimaassaan Onovo on edustanut Enugu Rangersia sekä Ingas FC:tä. Hän saapui Suomeen kaudeksi 2014 saatuaan sopimuksen FC Inter Turun kanssa toisen testileirinsä jälkeen. Jo ensimmäisellä liigakaudellaan Onovo onnistui vakiinnuttamaan paikkansa pelaavassa kokoonpanossa. Lokakuussa 2015 Onovo siirtyi Helsingin Jalkapalloklubiin kahden vuoden sopimuksella.
Peter Opiyo
Peter Opiyo (s. 1. elokuuta 1992 Kenia) on kenialainen jalkapalloilija, joka pelasi Suomessa Veikkausliigaa FF Jaron riveissä. Pelipaikaltaan hän on keskikenttäpelaaja.
Peter Opiyo aloitti uransa kotimaansa Kenian sekä lainalla Intian pääliigassa. Suomeen Opiyo saapui kaudeksi 2014 ja onnistui heti ensimmäisellä liigakaudellaan vakiinnuttamaan paikkansa isossa roolissa pelaavassa kokoonpanossa. Jaron pudottua Veikkausliigasta kauden 2015 jälkeen Opiyon ura jatkui vuoden 2017 alusta Qatarissa Al-Markhiya FC:n riveissä..
Sebastian Rudy
Sebastian Rudy (s. 28. helmikuuta 1990) on saksalainen jalkapalloilija, joka edustaa Bundesliigassa pelaavaa FC Schalkea. Pelipaikaltaan Rudy on keskikenttäpelaaja. Hän kuuluu myös Saksan jalkapallomaajoukkueeseen.
VfB Stuttgartin kasvatti Rudy debytoi ammattilaistasolla vuonna 2007 Stuttgartin kakkosjoukkueessa. Hänelle ei auennut paikkaa seuran ykkösjoukkueesta ja näin Rudy siirtyi vuonna 2010 niin ikään Bundesliigassa pelanneeseen TSG Hoffenheimiin. Hoffenheimissä nuori Rudy nousi nopeasti vakiopelaajaksi. Hän on pelannut jokaisella kaudella keskimäärin 30 ottelua. Kaudella 2014–2015 hän pelasi 29 ottelua tehden neljä maalia.
Kaudeksi 2017–2018 Rudy siirtyi Hoffenheimista suurseura Bayern Müncheniin. Kolmen vuoden sopimuksen tehnyt Rudy siirtyi Bayerniin ilmaiseksi. Yhden Bayern-kauden jälkeen hän siirtyi Schalke 04:ään.
Rudy on edustanut monia Saksan nuorten maajoukkueita. Vuodet 2009–2013 hän pelasi alle 21-vuotiaiden maajoukkueessa. Toukokuussa 2014 Rudy teki debyyttinsä Saksan jalkapallomaajoukkueessa ystävyysottelussa Puolaa vastaan. Häntä ei kuitenkaan valittu saman kesän MM-kisoihin, joissa Saksa voitti kultaa. Rudy valittiin EM-karsintaotteluun syyskuussa 2014 Skotlantia vastaan. Hän myös pelasi tuossa ottelussa.
Bekim Balaj
Bekim Balaj (usein myös muodossa Bekim Bala; s. 11. tammikuuta 1991 Reç, Albania) on albanialainen jalkapalloilija, joka edustaa Kroatian pääsarjassa 1. HNL:ssä pelaavaa HNK Rijekaa. Pelipaikaltaan oikeajalkainen Balaj on keskushyökkääjä. Hän pelaa myös Albanian jalkapallomaajoukkueessa.
Balaj on KS Vllaznian kasvatti. Vuonna 2010 hän siirtyi turkkilaiseen Gençlerbirliği SK:hon. Balaj oli seurassa vain yhden kauden ajan, ennen kuin palasi takaisin kotimaahansa ja KF Tiranaan. Albanian pääkaupungissakin Balaj viihtyi vain kauden, ennen kuin siirtyi Tšekin suurseuraan AC Sparta Prahaan. Hänen alkunsa seurassa oli lupaava, mutta vuonna 2013 Balaj siirtyi lainalle puolalaiseen Jagiellonia Bialystokiin. Puolalaisseurassa pelejä kertyi 31 ja maaleja seitsemän yhden kauden aikana, joten toinen prahalaisseura Slavia Praha osti Balajn kesällä 2014. 13 ottelun ja kolmen maalin jälkeen Balaj siirtyi tammikuun 2015 siirtoikkunassa Kroatian pääsarjan 1. HNL:in HNK Rijekaan.
Albanian jalkapallomaajoukkueessa 187 senttimetriä pitkä Balaj debytoi vuonna 2012. Hän on pelannut maajoukkueessa tähän mennessä viisi ottelua ja tehnyt yhden maalin. Tuo Balaj'n ainoa maaottelumaali oli upea volleymaali vaikeasta asennosta, joka ratkaisi EM-karsintaottelun Portugalia vastaan syyskuussa 2014. Balaj on myös pelannut Albanian nuorten maajoukkueissa.
Sears Holdings
Sears Holdings Corporation on yhdysvaltalainen vähittäiskauppayritys, joka syntyi Kmartin ja Sears, Roebuck and Companyn yhdistyessä vuonna 2005. Sillä on yhteensä nelisen tuhatta Sears- ja Kmart-tavarataloa, ja se oli vuonna 2011 Yhdysvaltain kymmenenneksi suurin vähittäiskauppayritys.
Sears Holdings syntyi, kun tappiollinen Sears fuusioitiin selvitystilassa olleeseen Kmartiin vuonna 2005 ja aloitettiin päällekkäisyyksien poisto ja molempien ketjujen raju saneeraus.
Sears Holdings omistaa myös 51 prosenttia Sears Canadasta ja 20 prosenttia Sears Mexicosta (loput omistaa Carlos Slim Helú). Kmart-ketjun Australiassa ja Uudessa-Seelannissa omistaa sikäläinen Wesfarmers-yhtiö.
Vuonna 2007 Sears Holdings yhtiöitti kolme tärkeintä omaa tuotemerkkiään – Kenmore-kodinkoneet, Craftsman-työkalut ja DieHard-autonakut – omaksi KCD-yhtiökseen. Vuonna 2017 maailman suurin työkaluvalmistaja Stanley Black & Decker osti Craftsman-tuotemerkin.
Yhtiön myynti ja taloudellinen menestys on jatkuvasti heikentynyt fuusiosta alkaen. Vuoden 2011 huonon joulumyynnin jälkeen Sears Holdings ilmoitti 100–120 myymälän sulkemisesta. Pari kuukautta sen jälkeen se ilmoitti lopettavansa kaikki yhdeksän The Great Indoors -sisustusmyymälää.
Vuonna 2013 Sears Holdings oli Yhdysvaltain 13. suurin vähittäiskauppa liikevaihdolla mitattuna.
Sears haettiin konkurssiin 15. lokakuuta 2018.
Lumi peittää jäljet
Lumi peittää jäljet () on Mats Wahlin kirjoittama nuorille suunnattu dekkari. Se ilmestyi ruotsiksi 2002 ja suomeksi Nora Schuurmanin kääntämänä ja Otavan kustantamana vuonna 2007. Teos on itsenäinen jatko-osa vuonna 2005 ilmestyneelle teokselle "Näkymätön".
Kirjassa Harald Fors -niminen rikostutkija alkaa selvittää maahanmuuttajanuoren, Ahmed Sirrin murhaa. Kirjassa on paljon sivuhenkilöitä. Kirja on tapahtumarikas eikä murha ole ainoa rikos jota selvitetään. Kirjan tapahtumat sijoittuvat Ruotsiin ja sen teemana ovat muun muassa yhteiskunnalliset epäkohdat.
Soumpi
Soumpi on maalaiskunta ja sen keskuskylä Timbuktun alueen Niafunkén piirissä Malissa. Se sijaitsee Nigerjoen samannimisen tulvajärven rannalla 35 kilometriä Niafunkésta lounaaseen. Kunnassa on 16 600 asukasta (vuonna 2009).
Soumpin kunnan pinta-ala on arviolta 1505 neliökilometriä. Se rajoittuu idässä Niafunkén piirin Soboundoun ja lännessä Dianken, pohjoisessa Goundamin piirin Tilemsin ja Gargandon sekä etelässä Moptin alueen Youwaroun piirin Youwaroun kuntiin. Seutu kuuluu Sahelin vyöhykkeeseen. Alueella virtaavat Nigerin ajoittain kuivuvat sivuhaarat Pochioko, Binnga, Sirou ja Dankoro.
Kuntaan kuuluu 22 kylää ja paimentolaisryhmää. Asukkaat ovat songhaita, fulbeja, bambaroita, sarakoleja ja tuaregeja.
Paikallisia elinkeinoja ovat maanviljely, karjanhoito, kalastus, käsityöammatit ja kaupankäynti. Tärkeimmät viljelykasvit ovat riisi, hirssi ja durra. Kotieläimiä ovat naudat, vuohet, lampaat, aasit, kamelit, hevoset ja siipikarja. Kauppaa käydään Soumpin, Darin ja Attaran kylien sekä lähikuntien toreilla.
Kunnasta on kuivana aikana tieyhteydet Niafunkéen ja Léréen. Tulva-aikaan liikennöinti on vaikeaa. Palveluihin kuuluu joukko kouluja ja kolme terveysasemaa.
Eston Kohver
Eston Kohver (s. 1971) on virolainen poliisi, joka työskentelee Viron tiedustelupoliisiorganisaatiossa järjestäytyneen rikollisuuden yksikössä. Hänelle myönnettiin vuonna 2010 valtiollinen kunniamerkki, viidennen luokan kotkaristi.
Viron mukaan Venäjän turvallisuuspalvelu FSB sieppasi Kohverin Luhamaassa, Virossa, lähellä Venäjän rajaa 5. syyskuuta 2014. Venäjän mukaan Kohver oli ollut Venäjän puolella rajaa, joten FSB pidätti hänet. Häntä syytettiin muun muassa vakoilusta, maahan luvatta tunkeutumisesta ja laittomasta aseen hallussapidosta. Viron julkaisemassa asiakirjassa venäläiset rajavartijat vahvistavat sieppaajien tulleen Viroon Venäjältä.
Suomen ulkoministeri Erkki Tuomioja piti tapausta vakavana kidnappauksena. Pohjoismaiden ja Baltian maiden esittämässä vetoomuksessa todettiin, että Kohver vietiin voimaa käyttäen Venäjälle ja pidätettiin. He vaativat hänen vapauttamistaan välittömästi sekä palauttamaan Viroon. Myös Euroopan parlamentti vaati Kohverin välitöntä vapauttamista maaliskuussa 2015.
Elokuussa 2015 Kohver tuomittiin 15 vuodeksi vankeuteen Pihkovan alueoikeudessa Venäjällä. Lisäksi hänelle määrättiin 100 000 ruplan sakko.
26. syyskuuta 2015 Kohver palautettiin Viroon. Viro antoi Venäjälle vaihdossa Viron entisen suojelupoliisin työntekijän, Aleksei Dressenin. Hänet oli tuomittu maanpetoksesta vuonna 2012 vuodettuaan Virossa salaiseksi luokiteltuja tietoja Venäjälle Viron itsenäistymisestä vuodesta 1991 alkaen.
Soboundou
Soboundou on maalaiskunta Timbuktun alueen Niafunkén piirissä Malissa. Sen keskuspaikka on Niafunké, joka on samalla piirin hallinnollinen keskus. Kunnassa on 44 900 asukasta (vuonna 2009).
Soboundoun kunnan pinta-ala on arviolta 1482 neliökilometriä. Se rajoittuu idässä Niafunkén piirin Banikane Narhawan ja Fittougan, etelässä Koumaïran ja lännessä Soumpin sekä pohjoisessa Goundamin piirin Gargandon ja Tonkan kuntiin. Seutu kuuluu Sahelin vyöhykkeeseen. Sen läpi virtaa Nigerjoki, joka tulva-aikaan muodostaa tasangolle järviä.
Kuntaan kuuluu 50 kylää. Asukkaat ovat etupäässä songhaita, fulbeja ja bambaroita. Lisäksi on sorkoja, bozoja, tuaregeja ja maureja.
Paikallisia elinkeinoja ovat maanviljely, karjanhoito, kalastus, käsityöammatit ja kaupankäynti. Tärkeimmät viljelykasvit ovat riisi, hirssi ja durra. Myytäväksi kasvatetaan tupakkaa, sipulia, bataattia ja maniokkia. Kotieläimiä ovat naudat, vuohet, lampaat, aasit, hevoset, kamelit ja siipikarja. Bozot ja sorkot harjoittavat kalastusta. Kaupankäynti suuntautuu etupäässä Moptiin.
Kunnasta on kuivaan aikaan tieyhteydet Tonkaan ja Moptiin. Tulva-aikaan liikennöidään Nigerjokea pitkin Diréen ja Moptiin. Palveluihin kuuluu 18 alakoulua, kaksi yläkoulua, kolme keskikoulua, piirin poliklinikka ja neljä terveysasemaa.
Paikallinen nähtävyys ovat Dabin kylän lähellä sijaitsevat megaliittiset rakennelmat.
N’Gorkou
N’Gorkou on maalaiskunta ja sen keskuskylä Timbuktun alueen Niafunkén piirissä Malissa. Se sijaitsee Nigerjoen oikeanpuoleisella rannalla 40 kilometriä Niafunkésta kaakkoon. Kunnassa on 24 400 asukasta (vuonna 2009).
N’Gorkoun kunnan pinta-ala on arviolta 879 neliökilometriä. Se rajoittuu lännessä Niafunkén piirin Koumaïran ja pohjoisessa ja idässä Fittougan kuntiin sekä etelässä Moptin alueeseen. Seutu kuuluu Sahelin vyöhykkeeseen. Sen läpi virtaavat Nigerjoen ajoittain kuivuvat sivuhaarat Koli-Koli, Sornére, Okarou, Mayel, Tarabé ja Gambala, jotka tulva-aikaan muodostavat järviä.
Kuntaan kuuluu 54 kylää. Asukkaat ovat etupäässä bambaroita, songhaita, fulbeja, bozoja ja tuaregeja.
Paikallisia elinkeinoja ovat maanviljely, karjanhoito, kalastus, käsityöammatit ja kaupankäynti. Tärkeimmät viljelykasvit ovat riisi, hirssi, durra, maniokki, maapähkinä ja lehmänpapu. Kotieläimiä ovat naudat, vuohet, lampaat, aasit, hevoset, kamelit ja siipikarja. Bozot harjoittavat kalastusta tulva-aikaan. Maataloustuotteita myydään lähikuntien toreilla, karjaa ja kalaa viedään myytäväksi Moptiin.
Kunnan liikenneyhteydet ovat heikot. Kuivana aikana N’Gorkousta on tieyhteys Moptiin. Tulva-aikaan ainoa liikenneväline on vene. Palveluihin kuuluu seitsemän alakoulua, yksi yläkoulu ja kaksi terveysasemaa.
Koumaïra
Koumaïra on maalaiskunta ja sen keskuskylä Timbuktun alueen Niafunkén piirissä Malissa. Se sijaitsee Nigerjoen sivuhaaran Bara Issan varrella 20 kilometriä Niafunkésta kaakkoon. Kunnassa on 14 800 asukasta (vuonna 2009).
Koumaïran kunnan pinta-ala on arviolta 476 neliökilometriä. Se rajoittuu pohjoisessa Niafunkén piirin Soboundoun, idässä Fittougan ja kaakossa N’Gorkoun kuntiin sekä lounaassa Moptin alueeseen. Seutu kuuluu Sahelin vyöhykkeeseen. Sen läpi virtaavat Nigerin haarajoet Bara Issa, Dioni, Koli-Koli ja Gabi, jotka muodostavat ajoittain kuivuvia järviä.
Kuntaan kuuluu 36 kylää. Asukkaat ovat etupäässä bambaroita, songhaita, fulbeja ja bozoja. Vallitseva uskonto on islam.
Paikallisia elinkeinoja ovat maanviljely, karjanhoito, kalastus, käsityöammatit ja pienimuotoinen kaupankäynti. Tärkeimmät viljelykasvit ovat riisi, hirssi ja durra. Kotieläimiä ovat naudat, vuohet, lampaat, aasit, hevoset, kamelit ja siipikarja. Kalastusta harjoittavat tulva-aikana bozot ja sorkot. Karjaa ja kalaa myydään Moptiin.
Kunnan liikenneyhteydet ovat heikot. Palveluihin kuuluu kahdeksan koulua ja terveysasema.
Kavantsaaren rautatieasema
Kavantsaaren rautatieasema oli rautatieliikennepaikka Viipuri-Joensuu rataosalla. Asema sijaitsi Antrean pitäjän Kavantsaaressa lähellä Kavantsaaren kartanoa. Paikkakunnalta kuljetettiin etenkin Viipuriin huomattavia määriä maitoa.
Alkuperäisen asemarakennuksen oli suunnitellut Knut Nylander Oulun radan tyyppipiirustusten mukaan. Vuoden 1918 sisällisodan Antrean rintaman taisteluiden aikana asemanseudulla toimi punaisten tukikohta. Huhtikuun lopussa asemarakennus tuhoutui sen edustalla olleesta ammusvarastosta levinneestä tulipalosta. Toinen asemarakennus valmistui Thure Hellströmin suunnittelemana samana vuonna. Jatkosodan aikana asema alennettiin pysäksiksi.
Fittouga
Fittouga on maalaiskunta Timbuktun alueen Niafunkén piirissä Malissa. Sen keskuskylä Saraféré sijaitsee Nigerjoen sivuhaaran Bara Issan varrella 35 kilometriä Niafunkésta itään. Kunnassa on 30 600 asukasta (vuonna 2009).
Fittougan kunnan pinta-ala on 976 neliökilometriä. Se rajoittuu etelässä Niafunkén piirin N’Gorkoun, lännessä Koumaïran ja Soboundoun, pohjoisessa Banikane Narhawan ja idässä Gourma-Rharousin piirin Bambara Maoudén kuntiin. Seutu kuuluu Sahelin vyöhykkeeseen. Sen läpi virtaa Bara Issa sivuhaaroineen, jotka muodostavat väliaikaisia järviä.
Kuntaan kuuluu 64 kylää. Asukkaat ovat etupäässä fulbeja, bambaroita, songhaita ja bozoja.
Paikallisia elinkeinoja ovat maanviljely, karjanhoito, kalastus, käsityöammatit ja kaupankäynti. Tärkeimmät viljelykasvit ovat riisi, hirssi, durra, maniokki, maapähkinä ja lehmänpapu. Kotieläimiä ovat naudat, vuohet, lampaat, aasit, hevoset, kamelit ja siipikarja. Bozot harjoittavat tulva-aikana kalastusta. Saraféréssa ja Garnatyssa pidetään viikoittaiset markkinat. Karjaa ja kalaa viedään myytäväksi Moptiin.
Kunnan liikenneyhteydet ovat heikot. Kuivana aikana Saraférésta on tieyhteys Moptiin. Tulva-aikaan ainoa liikenneväline on vene. Palveluihin kuuluu 12 alakoulua, yksi yläkoulu ja kolme terveysasemaa.
Sigurd Jansen
Sigurd Jansen (s. 4. maaliskuuta 1932) on norjalainen säveltäjä, kapellimestari ja pianisti. Hän opiskeli Norjan valtiollisessa musiikkikorkeakoulussa klassista musiikkia ja toimi pianonsoiton opettajana vuosina 1957–1962. Hän on työskennellyt vuodesta 1957 Norjan yleisradioyhtiö NRK:ssa, jossa hän on tuottanut musiikkia moniin tv-ohjelmiin ja elokuviin.
Jansen toimi Norjan kapellimestarina Eurovision laulukilpailussa kuudesti, vuosina 1979–1984.
Dianké
Dianké on maalaiskunta ja sen keskuskylä Timbuktun alueen Niafunkén piirissä Malissa. Se sijaitsee Nigerjoen sivuhaaran varrella 75 kilometriä Niafunkésta lounaaseen. Kunnassa on 12 700 asukasta (vuonna 2009).
Diankén kunta rajoittuu idässä idässä Niafunkén piirin Soumpin ja lännessä Lérén, pohjoisessa Goundamin piirin Alzounoubin ja Tilemsin sekä etelässä Moptin alueen Youwaroun piirin Farimakén ja Youwaroun kuntiin. Asukkaat ovat songhaita, fulbeja, bambaroita, tuaregeja ja bozoja.
Paikallisia elinkeinoja ovat maanviljely, karjanhoito, kalastus, käsityöammatit ja kaupankäynti. Tärkeimmät viljelykasvit ovat riisi, hirssi ja durra. Myytäväksi kasvatetaan tupakkaa, sipulia, bataattia ja maniokkia. Kotieläimiä ovat naudat, vuohet, lampaat, aasit, hevoset ja kamelit.
Kunnasta on kuivana aikana tieyhteydet Léréen, Niafunkéen ja Mauritaniaan. Nigerjoen tulva-aikana liikkuminen on vaikeaa. Palveluihin kuuluu kolme alakoulua ja terveysasema.
Hannilan seisake
Hannilan seisake (lyh. Hna, ratakm 343+301) oli rautatieliikennepaikka Viipuri-Joensuu rataosalla Antrean kunnan Hannilan kylässä. Seisake oli radan alkuperäisiä liikennepaikkoja, ja se muodostui jo alussa tärkeäksi puutavaranlastauspaikaksi. Seisakkeelta kuljettiin halkoja etenkin Pietariin. Seudulle muodotui seisakkeen ansiosta tiivistä asutusta.
Alkuperäinen asemarakennus oli Knut Nylanderin suunnittelema. Se muutettiin asuinkäyttöön vuonna 1900, kun Bruno Granholmin piirustusten mukainen uusi asema valmistui. Jatkosodan aikana asema alennettiin Kavantsaaren rautatieaseman tapaan pysäksiksi.
Simo Roiha
Simo Roiha (s. 27. joulukuuta 1990 Rovaniemi) on suomalainen jalkapalloilija, joka edustaa Veikkausliigassa pelaavaa Rovaniemen Palloseuraa. Pelipaikaltaan hän on hyökkääjä ja hän pelaa numerolla 20.
Liigadebyyttinsä Roiha teki kaudella 2014 ja onnistui heti ensimmäisellä kaudellaan murtautumaan säännöllisesti pelaavaan kokoonpanoon.
Kassiano Soares
Kassiano Soares (s. 24. huhtikuuta 1995 Brasilia) on brasilialainen jalkapalloilija, joka pelaa Veikkausliigaa MyPan riveissä. Pelipaikaltaan hän on keskikenttäpelaaja ja hänen pelinumeronaan on 14. Soares saapui Suomeen toukokuussa 2014 kotimaansa Fluminesesta.
Banikane Narhawa
Banikane Narhawa on maalaiskunta Timbuktun alueen Niafunkén piirissä Malissa. Sen keskuskylä Banikane sijaitsee Nigerjoen sivuhaaran Bara Issan varrella 45 kilometriä Niafunkésta koilliseen. Kunnassa on 24 200 asukasta (vuonna 2009).
Banikane Narhawan kunnan pinta-ala on arviolta 830 neliökilometriä. Se rajoittuu etelässä Niafunkén piirin Fittougan ja lännessä Soboundoun, pohjoisessa Goundamin piirin Tonkan ja Dirén piirin Tindirman sekä idässä Dirén piirin Bingan ja Gourma-Rharousin piirin Bambara Maoudén kuntiin. Seutu kuuluu Sahelin vyöhykkeeseen. Sen läpi virtaavat Nigerjoen haarat Bara Issa ja Issa Ber. Joen tulvat muodostavat tasangoille järviä.
Kuntaan kuuluu 43 kylää. Asukkaat ovat fulbeja, songhaita, tuaregeja, bozoja ja bambaroita.
Paikallisia elinkeinoja ovat maanviljely, karjanhoito, kalastus, käsityöammatit ja kaupankäynti. Tärkeimmät viljelykasvit ovat riisi, hirssi, durra, maniokki, maapähkinä ja lehmänpapu. Kotieläimiä ovat naudat, vuohet, lampaat, aasit, hevoset, kamelit ja siipikarja. Bozojen tulva-aikana pyytämää kalaa myydään Moptiin. Gounambougoun kylässä pidetään viikoittaiset markkinat.
Kunnan liikenneyhteydet ovat heikot. Tulva-aikaan ainoa liikenneväline on vene. Palveluihin kuuluu seitsemän alakoulua, yläkoulu, keskikoulu ja kaksi terveysasemaa.
Keithy Simpson
Keithy Simpson (s. 19. huhtikuuta 1990 Jamaika) on jamakailainen jalkapalloilija, joka pelaa Veikkausliigaa Vaasan Palloseuran riveissä. Hän on pelipaikaltaan puolustaja ja hänen pelinumeronaan on 14. Simpson saapui Suomeen kaudeksi 2014 ja onnistui heti ensimmäisellä liigakaudellaan vakiinnuttamaan paikkansa pelaavassa kokoonpanossa.
Antti Palohuhta
Antti Palohuhta (s. 1. toukokuuta 1994 Evijärvi) on suomalainen jalkapalloilija, joka edustaa Ykkösessä pelaavaa Kokkolan Pallo-Veikkoja. Hän on pelipaikaltaan hyökkääjä.
Liigadebyyttinsä Palohuhta teki FF Jarossa kaudella 2013 ja saman kauden aikana sai peliaikaa kaikkiaan neljässä ottelussa.
Punasyyskorento
Punasyyskorento ("Sympetrum vulgatum") on syyskorentoihin kuuluva pienikokoinen sudenkorento.
Laji on ulkonäöltään samankaltainen kuin muut syyskorentolajit. Varsinkin lännensyyskorento on huomattavan samannäköinen. Punasyyskorennolla on vaaleat juovat reisien ja säärien ulkosivuilla. Siivissä on vain vähän tai ei ollenkaan keltaista väriä, jota elokorennolla on paljon. Punasyyskorentonaaraan sukuaukon suojus poikkeaa lännensyyskorennosta olemalla huomattavasti ulkoneva. Koiraalla taas on lännensyykorentoa lyhyempi ja paksumpi paritteluelimien etupuolen väkänen.
Väritykseltään punasyyskorennon koiras on sukukypsänä punainen ja nuorempana keltainen. Naaraan väritys vaihtelee ruskeasta punaisen ja keltaisen kirjavaan. Nuori naaras on kellertävä.
Punasyyskorennon takaruumiin pituus on 23–28 mm ja takasiiven pituus 25–30 mm.
Punasyyskorentoa tavataan yleisenä Euroopassa varsinkin maanosan keskiosissa ja Skandinavian eteläosissa sekä Aasiassa lännestä Kiinan pohjoisosiin ja Sahalinille asti. Suomessa laji esiintyy yleisenä ja runsaana rannikoilla ja yleistyvänä sisämaassa.
Punasyyskorennon elinympäristöihin kuuluvat yleisesti merenlahdet ja muut seisovat vedet, joihin kuuluvat muun muassa järvet ja lammet, joissa on paljon kasvillisuutta. Aikuisia yksilöitä esiintyy paljon hiekkateillä ja kallioilla.
Punasyyskorennon lentoaika sijoittuu syyskorentojen tapaan loppukesään ja syksyyn. Lajin lentoaika on Suomessa heinäkuun puolivälistä lokakuun puoliväliin päälentoajan ajoittuessa elokuun alusta syyskuun loppupuolelle.
Olifant
Olifant on 1970-luvun lopussa käyttöön tullut eteläafrikkalainen muunelma brittiläisestä Centurion-taistelupanssarivaunusta. Vaunu on edelleen käytössä Etelä-Afrikan asevoimissa.
Olifantin kehittelystä vastasi eteläafrikkalainen OMC Engineering ("Olifant Manufacturing Company"), joka yrityskauppojen tuloksena on nykyisin osa BAE Systemsiä. Etelä-Afrikkassa oltiin tehnyt muunnelmia Centurion-vaunusta jo ennen Olifantin käyttöönottoa. Vuonna 1972 tehtiin "Semel"-nimellä tunnettu muunelma, jossa oli uusi moottori ja vaihteisto. Näitä vaunuja rakennettiin kuitenkin vain kahdeksan. Vuonna 1974 jatkokehittelyjen tuloksena syntyi saman kaltaisin uudistuksin "Skokiaan", jota valmistettiin 25 kappaletta. Osaa niistä käytettiin nykyisessä Namibiassa, joka tuolloin oli osa Etelä-Afrikkaa.
Skokiaania seurasi varsinainen Olifant Mk1. Sen kehittely alkoi vuonna 1976 ja ensimmäinen prototyyppi valmistui samana vuonna. Kahden seuraavan vuoden aikana rakennettiin vielä kaksi prototyyppiä. Näiden prototyyppien jälkeen vaunu hyväksyttiin käyttöön Etelä-Afrikan asevoimiin.
Olifant Mk1:tä seurasi Mk1A, jonka valmistus aloitettiin vuonna 1983. Tätä vaunutyyppiä käyttivät eteläafrikkalaiset joukot Angolan sisällissodassa. Mk1A:n olennaiset erot alkuperäiseen Centurion vaunuun olivat siihen asennettu Denel Ordnance 105 mm L7 rihlattu tykki, kahdeksan savunheitintä ja uusi V-12 dieselmoottori. Mk1A:n seuraajan Mk1B:n kehittely alkoi 1983 ja ensimmäinen prototyyppi valmistui vuonna 1985. Testien jälkeen vaunu otettiin käyttöön asevoimissa ja ensimmäisen hieman alle 50-vaunun erän valmistus saatiin päätökseen vuonna 1991.
Denel Ordnance kehitellyt prototyyppiasteella vielä olevaa uutta tykkitornia, jota kutsutaan nimellä Olifant 2. Sen aseistuksena voi olla joko 105 mm rihlattu tykki, tai Denel Ordnancen 120 mm sileäputkinen tykki. Parannuksia on tehty myös miehistön suojelussa, liikeeltä ampumiskyvyssä sekä yö- ja päivätaistelukyvyssä.
Malesian pääministeri
Malesian pääministeri on Malesian hallituksen päämies. Pääministerin nimittää virkaansa maan kuningas. Käytännön valta Malesiassa on keskittynyt pääministerille ja kuninkaan rooli on edustuksellinen.
Maan ensimmäinen pääministeri oli Tunku Abdul Rahman, joka toimi myös Malaijan federaation pääministerinä ennen Malaijan itsenäistymistä vuonna 1957. Vuonna 1963 Malaijaan liitettiin Singapore, Sarawak ja Pohjois-Borneo, jolloin liitoksesta muodostui Malaijan liittovaltio. Singapoire erosi liittovaltiosta 1965. Tunku toimi myös liitoksen jälkeen Malaijan liittovaltion pääministerinä vuoteen 1969 asti. Maan pitkäaikaisin pääministeri on Mahathir Mohamad, joka toimi pääministerinä vuosina 1981-2003. Pääministeri on itsenäistymisestä lähtien tullut aina UMNO puolueesta.
Luettelo William Shakespearen näytelmien elokuvasovituksista
William Shakespearen näytelmistä on tehty yli 410 täyspitkää elokuva- ja televisioversiota, mikä tarkoittaa Shakespearen olevan eniten filmatisoitu kirjailija millä tahansa kielellä. Tämä johtuu muun muassa siitä, että elokuvan alkuaikoina varakas keskiluokka halusi nähdä Shakespearen ja muiden suurten kirjailijoiden teosten klassikkosovituksia. Tunnettujen teatterinäyttelijöiden käyttö toi myös elokuvalle lisää arvovaltaa uutena kulttuurin muotona. 
Osa elokuvasovituksista on uskollisia alkuperäiselle tekstille ja dialogille, kun taas osa hyödyntää vain tarinan juonta."HUOMAA: Sarjat "ShakespeaRe-Told", "" ja "BBC Television Shakespeare" on käsitelty edellä jaksossa olleen näytelmän kohdalla.
David Marshall
David James Marshall (s. 5. maaliskuuta 1985 Glasgow) on skotlantilainen jalkapallomaalivahti. Hän edustaa Englannin mestaruussarjassa pelaavaa Cardiff Cityä.
Marshall oli kaudella 2013–2014 yksi Valioliigan parhaista maalivahdeista, mutta hänen hyvistä esityksistään huolimatta Cardiff putosi yhden pääsarjakauden jälkeen takaisin toiselle sarjatasolle.
Skotlannin maajoukkueessa Marshall teki debyyttinsä vuonna 2004.
Kilmarnock
Kilmarnock () on noin 46 000 asukkaan kaupunki Skotlannissa. Se on maan 15:nneksi suurin kaupunki.
Kaupungin suurin jalkapalloseura Kilmarnock FC pelaa Skotlannin mestaruussarjassa. Joukkueessa on sen historian aikana nähty myös suomalaispelaajia, ja Mixu Paatelainen toimi yhden kauden ajan joukkueen päävalmentajana.
Johnnie Walker -viski on lähtöisin Kilmarnockista, ja nykyään sitä myydään maailmanlaajuisesti yli 130 miljoonaa pulloa vuodessa.
Partick Thistle FC
Partick Thistle Football Club on vuonna 1876 perustettu jalkapalloseura Skotlannin Glasgow'sta. Joukkue pelaa maan korkeimmalla sarjatasolla Skotlannin Valioliigassa.
German Cáceres
German Cáceres (s. 9. heinäkuuta 1954 San Salvador) on elsalvadorilainen säveltäjä ja kapellimestari.
Cáceres sai musiikin kandidaatin ja maisterin arvot Juilliard Schoolista, jossa hänelle opettivat kamarimusiikkia ja oboensoittoa Ronald Roseman sekä sävellystä David Diamond ja Stanley Wolfe. Lisäksi Cáceres sai yksityisopetusta sävellyksessä Julián Orbónilta sekä orkesterinjohdossa José Serebrieriltä, Ricardo del Carmenilta ja Alejandro Muñoz Ciudad Realilta. Myöhemmin Cáceres sai musiikin tohtorin arvon Cincinnatin yliopiston College-Conservatory of Musicista, jossa hän opiskeli sävellystä vuosina 1987–89 Jonathan D. Kramerin johdolla.
Cáceres on saanut lukuisia palkintoja ja tunnustuksia, kuten El Salvadorin kansallisen kulttuuripalkinnon (1982). Vuonna 1992 Cáceresista tehtiin Ordre des Arts et des Lettres'n ritari.
Cáceresin sävellyksiä on esitetty eri puolilla Pohjois-, Väli- ja Etelä-Amerikkaa ja Eurooppaa. Hän on myös esiintynyt kansainvälisesti kapellimestarina. Hän on toiminut muun muassa El Salvadorin sinfoniaorkesterin musiikillisena johtajana ja pääkapellimestarina. Hän perusti vuonna 1996 El Salvadorin nykymusiikkifestivaalin. Hän on opettanut Keskiamerikkalaisessa José Simeón Cañas -yliopistossa sekä El Salvadorin yliopistossa ja luennoinut myös Kaliforniassa.
Cáceresin sävellysten joukossa ovat baletti "Bálsamo" (1978) ja kolminäytöksinen ooppera "El Cristo Negro" (1998, libretisti Hugo Lindo). Hänen orkesteriteoksiinsa kuuluu muun muassa konserttoja eri soolosoittimille, kuten kitaralle. Lisäksi hän on säveltänyt kamarimusiikkia (kuten jousikvartettoja), vokaaliteoksia ja pianomusiikkia (kuten sonaatin, 1984).
WatchMojo.com
WatchMojo.com on kanadalainen yritys, joka tekee populaarikulttuuriaiheisia infotainment-videoita, kuten Top 10 -listoja ja minielämäkertoja. Aihepiireihin lukeutuvat autot, liikeyritykset, huumori, koulutus, muoti, elokuva, ruoka, kuntoilu, historia, käyttöneuvonta, lifestyle, musiikki, politiikka, tiede, urheilu, teknologia, matkailu ja videopelit.
WatchMojon perustivat vuonna 2005 Ashkan Karbasfrooshan, Raphael Daigneault ja Christine Voulieris.
Vuoden 2013 lopulla WatchMojon videot saivat YouTubessa noin 77 miljoonaa katsomiskertaa kuukaudessa ja yhtiön kanavilla oli lähes 1,4 miljoonaa tilaajaa. Vaikka valtaosa katsomiskerroista syntyy YouTubessa, pääosa WatchMojon tuloista koostuu videoiden lisensioinnista ja syndikoinnista muiden kaupallisten sisällöntarjoajien käyttöön ja niiden myynnistä mainostajayritysten käyttöön.
WatchMojon liikeidea on toimia yleisön itse tuottaman sisällön (kuten YouTuben amatöörivideoiden) ja ison budjetin videotuotantoyhtiöiden välimaastossa. Yrityksen markkinointitaustainen perustaja Ashkan Karbasfrooshan oivalsi, etteivät mainostajat halua sitoutua tasoltaan vaihtelevaan käyttäjien tekemään sisältötuotantoon eivätkä toisaalta halua maksaa videopätkistä samanlaisia summia kuin perinteisistä mainoselokuvista. Tällä strategialla hän toisaalta karkotti pois pääomasijoittajat, jotka olisivat uskoneet pikemminkin yleisön tuottamaan sisältöön.
Pienellä omalla tuotantoryhmällä tehtävät videot eivät sisällä erityisiä elokuvallisia arvoja tai itsenäistä luovuutta, vaan videot tehdään joko mainostaja-asiakkaiden tilauksesta pyöritettäviksi esimerkiksi ostoskeskuksissa, takseissa, kahviloissa ja verkkosivustoilla. Osa videoista tehdään spekulatiivisesti tietyn asiakkaan tarpeisiin ja myydään sille vasta valmiina. Esimerkkejä selkeän mainonnallisista WatchMojo-videoista ovat "CoverGirl Tips For Faking It: An Eyelid Crease" ja "American Classic Looks from the Gap". Brändäämättömät WatchMojo-videot ovat neutraalin viihteellisiä, kuten monet Top 10 -videot, tai informatiivisia, kuten "The History of the Waterways in U.S. and Canada" tai "Travel Guide: Luxembourg". Yritys tekee yhteistyötä myös englannin kielikursseja tuottavien taiwanilaisten ja ranskalaisten kustannusyhtiöiden kanssa, jotka käyttävät WatchMojon videoita opetusmateriaalinaan.
Yhtiön toimitusjohtaja Ashkan Karbasfrooshan on valmistunut John Molson -bisneskoulusta Montrealissa ja tunnetaan myös AskMen.comin perustajana. Hän myi AskMenin 13,5 miljoonalla dollarilla mediajätti News Corporationille. Kun hän pian sen jälkeen perusti WatchMojon, News Corp. haastoi hänet oikeuteen kilpailunrajoitussopimuksen rikkomisesta, mutta asia sovittiin, ja yhtiö tuli mukaan WatchMojon osakkaaksi.
Karbasfrooshan oli vuonna 2012 ehdolla Ernst & Young -yhtiön Entrepreneur of the Year -palkinnon saajaksi mediasarjassa.
Krimin niemimaan parlamenttivaalit 2014
Krimin niemimaan parlamenttivaalit 2014 järjestettiin 14. syyskuuta 2014 kahdella vaalialueella Venäjän federaation vaalilainsäädännön mukaan: Sevastopolin liittovaltiokaupungissa ja muualla Krimin niemimaalla Krimin autonomisessa tasavallassa. Vaalit järjestettiin keväällä tapahtuneen alueen Venäjään liittämisen jälkeen. Kansainvälisoikeudellisesti vain Venäjä on pitänyt vaaleja laillisina, koska kansainvälinen yhteisö katsoo Krimin autonomisen tasavallan olevan osa Ukrainaa.
Vaaleissa oli 803 ehdokasta ja 12 puoluetta edustettuina. Kello 18 mennessä Moskovan ja samalla paikalliseen venäläiseen aikaan oli äänestänyt 45 % äänioikeutetuista. Vaalihuoneistot suljettiin kello 20 paikalliseen venäläiseen aikaan.
Äänestysprosentti jäi 60 %:iin, ja puolueista annetuista äänistä sai Yhtenäinen Venäjä 70,4 %, Venäjän liberaalidemokraattinen puolue 9,3 % sekä Venäjän federaation kommunistinen puolue 6,6 %. Äänioikeutetuista Yhtenäistä Venäjää äänesti 42,2 %, Liberaalidemokraattista puoluetta 5,6 % ja Venäjän federaation kommunistista puoluetta 4,0 %, yhteensä 51,8 %.
Otos ovensuukyselyssä oli 3600 äänestänyttä, joista 202 ei kertonut sitä, mitä äänesti. Kysely suoritettiin 110 äänestyspaikalla virheen ollessa 1,5%. Äänestysprosentiksi jäi 60% äänioikeutetuista. Vaaliin osallistui 12 puoluetta, joista kolme ylitti viiden prosentin äänikynnyksen. Loput neljä puoluetta saivat noin prosentin äänistä.
Kolmen äänikynnyksen ylittäneiden puolueiden saamien äänten osuus oli 51,76% äänioikeutetuista. Ne kaikki kannattavat Venäjän yhtenäisyyttä.
Liittovaltiokaupunki
Liittovaltiokaupunki on Venäjän federaation liittovaltiosubjekti, joka ei muodosta ympäröivän alueensa, oblastin, kanssa yhtä liittovaltiosubjektia, vaan kaupunki ja sitä ympäröivät alue ovat eri aluehallintoyksiköitä. Venäjän federaatiossa on kolme liittovaltiokaupunkia: Moskovan kaupunki, jota ympäröi Moskovan alue, entinen Petrogradin kaupunki ja Leningradin kaupunki, Pietari, jota ympäröi Leningradin alue sekä 2014 alkaen Sevastopolin kaupunki, jota ympäröi Krimin autonominen tasavalta.
Ukraina ei ole tunnustanut Sevastopolin kaupungin eikä Krimin autonomisen tasavallan neuvoa-antavaa äänestystä 2014, jonka perusteella Venäjän federaatio hyväksyi molemmat liittovaltiosubjekteikseen.